Broj: 711-I-2009-P-370/22-03-21

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Kristijana Bitunjca, pročelnika Upravnog odjela za opće poslove, komunalni sustav i EU fondove Općine Josipdol**, za davanjem mišljenja Povjerenstva,na 187. sjednici održanoj dana 23. rujna 2022.g. daje sljedeće

**OČITOVANJE**

1. **Sukladno odredbi članka 17. stavka 2. ZSSI-a, direktor trgovačkog društva KOMUNALNO JOSIPDOL d.o.o. može uz profesionalno obnašanje te dužnosti obavljati funkciju direktora Turističke zajednice područja smaragdnih rijeka i dolina u srcu Hrvatske, ukoliko ju neće obavljati u smislu stalnog i redovitog zanimanja te za njezino obavljanje može primati naknadu, a ako bi ih obavljao stalno i redovito dužan je pribaviti prethodno odobrenje Povjerenstva. Uz volontersko obnašanje dužnosti direktora navedenog društva može stalno i redovito obavljati funkciju direktora navedene Turističke zajednice uz primanje plaće.**
2. **Sukladno odredbi članka 11. stavka 2. i članka 17. stavka 4. ZSSI-a direktor trgovačkog društva KOMUNALNO JOSIPDOL d.o.o. je prilikom podnošenja imovinske kartice obavljanje poslova iz točke I. izreke ove odluke dužan navesti u imovinskoj kartici i prijaviti Povjerenstvu prihode stečene na temelju obavljanja tih poslova.**

1. **Povjerenstvo ukazuje** **obvezniku da je sukladno članku 9. ZSSI-a dužan izuzeti se od svakog pa i posrednog** **oblika sudjelovanja prilikom nastanka eventualnih poslovnih odnosa između trgovačkog društva KOMUNALNO JOSIPDOL d.o.o. s Turističkom zajednicom područja smaragdnih rijeka i dolina u srcu Hrvatske, ako bi se povodom obnašanja dužnosti direktora trgovačkog društva našao u situaciji odlučivati o njima.**

Obrazloženje

Zahtjev za davanjem mišljenja Povjerenstva podnio je obveznik Kristijan Bitunjac, pročelnik Upravnog odjela za opće poslove, komunalni sustav i EU fondove Općine Josipdol. U knjigama ulazne pošte Povjerenstva zahtjev je zaprimljen 13. rujna 2022. pod poslovnim brojem 711-U-7765-P-370/22-01-1, povodom kojeg se vodi predmet broj P-370/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u sudski registar nadležnog trgovačkog suda utvrđeno je da je Općina Josipdol jedini osnivači trgovačkog društva KOMUNALNO JOSIPDOL d.o.o. te je stoga direktor toga trgovačkog društva dužan postupati sukladno odredbama ZSSI-a.

Podnositelj u zahtjevu navodi kako je osoba je imenovana za direktora trgovačkog društva KOMUNALNO JOSIPDOL d.o.o. čiji je jedini osnivač Općina Josipdol, imenovan i za direktora Turističke zajednice područja Smaragdnih rijeka i dolina u Srcu Hrvatske (suosnivači Općine Josipdol, Plaški i Tounj).

Podnositelj nadalje navodi da je navedena Turistička zajednica upisana u Upisnik turističkih zajednica te da ne obavlja poslovnu djelatnost, slijedom čega traži mišljenje Povjerenstva smatra li se funkcija direktora turističke zajednice poslovima upravljanja u poslovnim subjektima sukladno članku 18. stavku 1. ZSSI-a.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 18. stavkom 1. ZSSI-a propisano je obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20. u daljnjem tekstu: Zakon o turističkim zajednicama i promicanju hrvatskog turizma) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. toga Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Prema članku 13. stavku 1. Zakon o turističkim zajednicama i promicanju hrvatskog turizma tijela turističke zajednice su skupština, kao upravno tijelo, turističko vijeće, kao izvršno tijelo skupštine, te predsjednik turističke zajednice, koji zastupa turističku zajednicu.

Člankom 22. stavkom 3. istog Zakona propisano je da direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice. Direktora turističke zajednice na temelju javnog natječaja imenuje te razrješava turističko vijeće.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Nadalje, odredbama Zakona o turističkim zajednicama i promicanju hrvatskog turizma propisano je da je skupština upravno tijelo turističke zajednice te da je turističko vijeće izvršno tijelo skupštine, dok iz odredbi istog Zakona proizlazi da poslovi direktora turističke zajednice ne predstavljaju zabranjene poslove upravljanja poslovnim subjektom iz članka 18. stavka 1. ZSSI-a, već da se radi o obavljanju izvršnih poslova.

Povjerenstvo ističe kako se zabrana propisana člankom 17. stavkom 2. ZSSI-a odnosi samo na obveznike koji svoju dužnost obnašaju profesionalno.

Slijedom navedenog, direktor trgovačkog društva KOMUNALNO JOSIPDOL d.o.o. uz profesionalno obnašanje te dužnosti može istodobno biti direktor Turističke zajednice područja smaragdnih rijeka i dolina u srcu Hrvatske, ukoliko navadene poslove neće obavljati stalno i redovito, dok bi tu funkciju uz profesionalno obnašanje dužnosti mogao obavljati stalno i redovito samo ako pribavi prethodno odobrenje Povjerenstva iz članka 17. stavka 2. ZSSI-a.

Uz volontersko obnašanje dužnosti direktora trgovačkog društva KOMUNALNO JOSIPDOL d.o.o. može biti stalno i redovito zaposlen kao direktor Turističke zajednice područja smaragdnih rijeka i dolina u srcu Hrvatske, te za navedeno primati plaću.

Prilikom podnošenja godišnje imovinske kartice direktor trgovačkog društva KOMUNALNO JOSIPDOL d.o.o. dužan je prijaviti Povjerenstvu prihode stečene obavljanjem posla direktora Turističke Zajednice područja smaragdnih rijeka i dolina u srcu Hrvatske.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ukazuje da je direktor trgovačkog društva KOMUNALNO JOSIPDOL d.o.o. dužan, sukladno članku 9. ZSSI-a, izuzeti se od svakog, pa i posrednog oblika sudjelovanja u nastanku eventualnih poslovnih između trgovačkog društva KOMUNALNO JOSIPDOL d.o.o. s Turističkom zajednicom područja smaragdnih rijeka i dolina u srcu Hrvatske u kojoj obnaša funkciju direktora, ako bi se našao u situaciji odlučivati o tome, jer bi na taj način pravilno upravljao situacijom potencijalnog sukoba interesa.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Kristijan Bitunjac, e mailom
2. Objava na internetskoj stranici Povjerenstva
3. Pismohrana